GRAFI TEDNA

od 2. do 6. oktobra 2023

Septembra se je nadaljevalo upadanje števila registriranih brezposelnih, medletno jih je bilo za 11,6 % manj. Ob velikem pomanjkanju delovne sile precej upada tudi dolgotrajna brezposelnost. Medletna nominalna rast vrednosti davčno potrjenih računov se je v drugi polovici septembra okrepila, in sicer v vseh dejavnostih, najbolj v trgovini z motornimi vozili, gostinstvu ter ostalih storitvenih dejavnostih. Septembra se je nadaljeval trend medletnega upadanja porabe elektrike, ki ga povezujemo z manjšo industrijsko porabo. Medletni upad blagovne menjave se je avgusta še poglobil. Izvozna pričakovanja v predelovalnih dejavnostih in izvozna naročila so se ob šibki aktivnosti v glavnih trgovinskih partnericah septembra znižala na najnižjo raven po maju 2020. Donosnost do dospetja slovenske državne obveznice se je v tretjem četrtletju zvišala na 3,45 %.

|  |  |  |
| --- | --- | --- |
| Število registriranih brezposelnih oseb, september 2023 | |  |
|  | **Mesečni upad števila registriranih brezposelnih je bil septembra (–0,8 %) po sezonsko prilagojenih podatkih nekoliko višji kot v prejšnjih treh mesecih.** Po originalnih podatkih je bilo konec septembra brezposelnih 45.999 oseb, kar je 2,9 % manj kot konec avgusta. Medletno je bilo število brezposelnih za 11,6 % nižje. Ob velikem pomanjkanju delovne sile je bilo konec septembra medletno za 21 % manj dolgotrajno brezposelnih (brezposelnost nad enim letom). | |

|  |  |  |
| --- | --- | --- |
| Vrednost davčno potrjenih računov – nominalno, od 17. do 30. septembra 2023 | |  |
|  | **Nominalna vrednost davčno potrjenih računov je bila med 17. in 30. septembrom 2023 medletno višja za 7 %.** Rast prodaje je ostala podobna kot v predhodnem 14-dnevnem obdobju, ko se je sicer močneje okrepila in bila najvišja po drugi polovici aprila. Prodaja v trgovini, kjer je bilo izdanih za skoraj 80 % skupne vrednosti davčno potrjenih računov, je ostala medletno večja za 5 %. Pri tem je bila v trgovini na drobno medletno večja za 2 %, v trgovini z motornimi vozili za 25 %, v trgovini na debelo pa za 1 %. Visoka je ostala tudi medletna rast prodaje v gostinstvu (16 %) in v nekaterih kulturnih, razvedrilnih in športnih storitvah ter igrah na srečo (skupaj je bila rast v drugih storitvenih dejavnostih[[1]](#footnote-2) 18-odstotna). | |

|  |  |  |
| --- | --- | --- |
| Poraba elektrike, september 2023 |  | |
|  | | **Poraba elektrike je bila septembra medletno nižja za 17 %.** Ocenjujemo, da je k temu največ prispevala nižja industrijska poraba. Izpad porabe elektrike je lahko tudi delno posledica avgustovskih poplav, zaradi katerih nekatere bivalne in proizvodne/ storitvene enote septembra še niso bile v ponovni uporabi. Med našimi glavnimi trgovinskimi partnericami so imele septembra medletno nižjo porabo Avstrija (–10 %), Hrvaška (–3 %), Italija (–1 %) in Nemčija (–1 %), medletno višjo pa Francija (3 %). |

|  |  |  |
| --- | --- | --- |
| Blagovna menjava, avgust 2023 |  | |
|  | | **Medletni upad blagovne menjave**[[2]](#footnote-3) **se je avgusta še poglobil.** Po večmesečnem zmanjševanju sta se realni izvoz in uvoz blaga avgusta sicer nekoliko povečala, k temu pa je prispevala zlasti večja menjava z državami EU (desez.). Še poglobil pa se je njun medletni upad; blagovna menjava je tako upadla na ravni izpred leta 2020. V primerjavi z enakim obdobjem lani je bil v prvih osmih mesecih letos izvoz manjši za 6,1 % (v države EU za 5,7 %), uvoz pa za 8 % (iz držav EU za 6,3 %). Šibka aktivnost v glavnih trgovinskih partnericah še naprej negativno vpliva na razpoloženje in pričakovanja v izvozno usmerjenih dejavnostih, saj so se pričakovanja glede izvoza v predelovalnih dejavnostih septembra še znižala, in sicer na najnižjo raven po maju 2020. |

|  |  |  |
| --- | --- | --- |
| Obveznice, 3. četrtletje 2023 |  | |
|  | | **Donosnosti do dospetja državnih obveznic držav članic evrskega območja so se v tretjem četrtletju letos ob nadaljevanju restriktivne denarne politike ECB nekoliko okrepile.** Donosnost do dospetja slovenske državne obveznice se je v tem obdobju povišala za 17 b. t., na 3,45 %. Razmik do nemške obveznice pa se je v primerjavi s predhodnim četrtletjem ponovno nekoliko znižal, na 85 b. t. |



1. Dejavnosti standardne klasifikacije dejavnosti R, S in T. [↑](#footnote-ref-2)
2. Skupni izvoz in uvoz sta popravljena za oceno oplemenitenja blaga v povezavi z menjavo farmacije s Švico. [↑](#footnote-ref-3)